Dr. **Fedor Fridrich Ruppeldt** (\* 1. jún 1886, Liptovský Svätý Mikuláš – † 25. august 1979, Žilina) bol publicista, kultúrny historik, prekladateľ, hudobník, politik a evanjelický biskup, ktorý pôsobil v Žiline.

Rodina
------

* otec: Karol Ruppeldt – učiteľ
* matka: Klementína, rod. Augustíny.
* brat: Miloš Ruppeldt

Študoval v Oberschützene, v Šoprone, vo Viedni a v Lipsku. Najprv pôsobil ako farár v Budapešti. V rokoch 1910 a 1911 strávil dva semestre na teologickej fakulte v  Edinburghu vďaka pomoci R. W. Seton-Watsona. Po návrate pôsobil ako kaplán v Budapešti, Liptovskom Sv. Mikuláši, Hybiach, Vrútkach, Turčianskom Sv. Martine. V  Sučanoch bol zvolený za farára a potom odišiel do Žiliny.  

Aktívne sa staval proti politike Slovenského štátu, najmä voči výlučnému stotožňovaniu slovenského národa s katolíckou vierou, proti vyháňaniu neslovenských národností (Čechov) zo Slovenska, proti vyčleňovaniu národností v evanjelickom zbore a proti schváleniu protižidovských zákonov a deportáciám slovenských židov. Za svoje aktivity bol odsúdený do väzenia v Ilave (1942) z osobnej iniciatívy Vojtecha Tuku a v roku 1944 bol poslaný do koncentračného tábora v Seredi na podnet žilinských členov Hlinkovej gardy. 

V roku 1947 sa stal v poradí štvrtým biskupom Západného dištriktu evanjelickej cirkvi augsburského vyznania. Bol spoluzakladateľom Svetovej rady cirkví, ktorá vznikla 23. septembra 1948 na prvom zhromaždení v Amsterdame. V roku 1952 odstúpil a odišiel do dôchodku. V 50. rokoch bol perzekvovaný a 22. júna 1962 bol odsúdený na 18 mesiacov väzenia za rozvracanie republiky. Okrem iného bol obvinený z kolaborovania s fašistickým režimom Slovenského štátu, k čomu pravdepodobne viedla aj skutočnosť, že bol proti trestu smrti pre Dr. Jozefa Tisa. V procese boli odsúdení aj ďalší duchovní: Vladimír Čobrda, Juraj Struhárik, Darina Bancíková, Ľudevít Vajdička a Otto Vízner.

Uznania
-------

* V roku 1991 bol in memoriam vyznamenaný Radom T. G. Masaryka I. triedy.
* Na jeho počesť bola v Žiline pomenovaná Ulica Fedora Ruppeldta.
* Pamätná tabuľa na budove ev. fary v Žiline odhalená pri príležitosti 110. výročia narodenia Fedora F. Ruppeldta.
* 11. júna 2006 mu bola odhalená busta na budove Mestského divadla v Žiline.
* V roku 2009 mu bolo udelené Čestné občianstvo mesta Žilina in memoriam.
* Dokumentárny film Hlas nepotlačeného svedomia o živote a diele Fedora F. Ruppeldta (scenár Miloš Kovačka, réžia Fedor Bartko; vyrobila RTVS v roku 2013).

Publikácie
----------

* *Mati moja* (1927), zbierka básní
* *Koncentračné snahy slovenské do roku 1918*. Turčiansky Sv. Martin: Kníhtlačiarenský účastinársky spolok, 1928.

### Preklady

Z angličtiny:

* Mark Twain: *Princ a žobrák*, 1943.
* Arthur Headlam: *Zmierenie*, 1937
* John Galsworthy: *Kvitnúca púšť*

Iné projekty
------------

Commons
* Spolupracuj na Commons Commons ponúka multimediálne súbory na tému **Odhaľovanie busty Fedora Ruppeldta**

Referencie
----------

1. ↑  RUPPELDTOVÁ, Silvia. *Fedor Ruppeldt: Vždy proti totalite* [online]. Bratislava: Perex, 2016-06-13, [cit. 2021-08-25]. Dostupné online.
2. ↑   *Seznam vyznamenaných* [online]. hrad.cz, [cit. 2021-08-25]. Dostupné online. (po česky)
3. ↑   *Osobnosti mesta Žilina* [online]. zilina.sk, [cit. 2021-08-25]. Dostupné online. Archivované 2021-08-25 z originálu.

Externé odkazy
--------------

* Pamätná tabuľa Fedora F. Ruppeldta v Žiline
* Hrob Fedora F. Ruppeldta v Žiline
* Záznam o narodení a krste v matrike záznam číslo 91 - evanjelická cirkev v Liptovskom Mikuláši; pokrstený ako Fedor Fridrik Ruppeldt

Bibliografia
------------

* KOŠTIAL, Rudolf: Fedor Ruppeldt. Cirkevné listy, 1979, roč. 92 (103), č. 9, s. 135-136.

Autoritné údaje: * ISNI: 0000000055615863
* LCCN: n85208219
* NK ČR: skuk0001193
* SNK: 175724
* VIAF: 40819287
* WorldCat: lccn-n85208219